Syksyn 2019 asiakirja valmistui lokakuun lopussa. Siinä käydään läpi erilaisia rajat ylittävän rikollisuuden tapahtumia ja uhkakuvia.

Järjestäytynyt rikollisuus ja jengit



Raportin perusteella järjestäytynyt rikollisuus toimii Suomessa "joustavina verkostoina", joihin kuuluu yhä enemmän uusia tahoja ja joka on suurelta osin rajat ylittävää.

– Nigerialaisrikollisuuden vaikutuksen kasvu on herättänyt huomiota mm. alkuvuodesta 2019 Saksassa, kun viranomaiset varoittivat järjestäytyneen nigerialaisrikollisuuden leviämisestä ja vahvistumisesta. Kansainväliseen, Suomeakin koskevaan nigerialaisrikollisuuteen kuuluu ihmiskauppaa, suurimittaista huumausainerikollisuutta ja nettipetos-rikollisuutta, joita toteutetaan tehokkaasti verkostoituen.

– Irakilaistaustaisten henkilöiden harjoittamaa suunnitelmallista suurimittaista rikollista toimintaa on todettu Suomessakin etenkin huumausaine- ja petosrikollisuudessa jo ennen kuin maahan tuli poikkeuksellisen suuri määrä sikäläisiä turvapaikanhakijoita.

– Irakilais- ja syyrialaistaustaiset rikolliset ovat pyrkineet Saksassa valtaamaan alaa turkkilaisilta, kurdilaisilta ja libanonilaisilta klaanirikollisilta.

Lisääntyvä huumekauppa



Kokaiinin ja heroiinin käyttö on yleistynyt Suomessa, joskin niiden osuus huumeiden kokonaiskäytöstä on muihin Pohjoismaihin ja Länsi-Euroopan maihin verrattuna melko pieni.

– Monet rikollisryhmät ja verkostot ovat erikoistuneet tehokkaasti suojattuun huumausaineiden maahantuontiin, jossa hyödynnetään välikäsiä ja vahvasti salatun viestinnän mahdollisuuksia.

– Ulkolaistaustaisilla rikollisilla on suomalaiskumppanien lisäksi omia jakeluverkostoja Suomessa ja he hyödyntävät vapaan liikkuvuuden alueella tulojen tarpeessa olevia ihmisiä. Määräävässä asemassa olevat rikolliset kuitenkin oleskelevat maassa yleensä laillisesti.

– Ulkolaistaustaisten rikollisryhmien rooli huumausainemarkkinoilla vahvistunee tehostuvan kansainvälisen verkostoitumisen ja väkivaltakapasiteetin ansiosta edelleen.

Myös omaisuusrikollisuus viranomaisten päänvaivana



– Liiketiloihin ja työmaille kohdistuvilla rikoksilla etenkin työkaluja, koneita, metalleja ja polttoaineita, ja varkaiden tilauslistoilla on myös venekalustoa, ajoneuvoja ja ajoneuvojen osia tai varusteita. Arvokellot, korut ja maksuvälineet ovat monien liikkuvien rikollisryhmien tavoittelemaa saalista.

